আইপিএল-এ কোন মাঠে খেলবে RCB-RR? ডেডলাইন দিল BCCI

ওয়েব ডেস্ক: আর কয়েকমাস পরেই শুরু হবে মেগা ক্রিকেট টুর্নামেন্ট আইপিএল (IPL)। কিন্তু, সেই টুর্নামেন্টের ম্যাচগুলি কোথায় খেলতে চায় রয়্যাল চ্যালেঞ্জার্স বেঙ্গালুরু (RCB) ও রাজস্থান রয়্যালস (RR)? তা জানাতে হবে আগামী ২৭ জানুয়ারি। এমনটাই নির্দেশ দেওয়া হল ভারতীয় ক্রিকেট বোর্ড বা বিসিসিআই (BCCI)-এর তরফে। ফলে মনে করা হচ্ছে, দুই ফ্র্যাঞ্চাইজিকে বোর্ডের তরফে একপ্রকার ডেডলাইন দেওয়া হল বোর্ডের তরফে।

২০২৫ সালের আইপিএল মরশুমে জয়ী হয়েছিল রয়্যাল চ্যালেঞ্জার্স বেঙ্গালুরু (RCB)। প্রথমবার জয়ের স্বাদ পেয়েছে তারা। কিন্তু সেলিব্রেশনের সময় পদপিষ্ট হয়ে মৃত্যু হয়েছিল ১১ জনের। সেই ঘটনায় স্বতঃপ্রণোদিত মামলা করে কর্নাটক হাইকোর্ট। তবে তা নিয়ে দায় ঠেলাঠেলা শুরু হয়ে গিয়েছিল কর্নাটক সরকার এবং কর্নাটক ক্রিকেট অ্যাসোসিয়েশনের মধ্যে। ফলে আসন্ন মরশুমে আরসিবি নিজেদের গ্রাউন্ড চিন্নাস্বামীতে খেলবে কি না, তা নিয়ে সংশয় তৈরি হয়। তবে এই মাঠে খেলতে না পারলে, তারা ছত্তিশগড়ের রায়পুরের বীর নারায়ণ সিং স্টেডিয়াম এবং নবি মুম্বইয়ের ডি ওয়াই পাটিল স্টেডিয়ামে খেলবে বলে ঠিক করেছিল।

আরও খবর : ট্রেনের মহিলা কামরায় এবার হরমনপ্রীতদের ছবি! উদ্যোগ রেলের

কিন্তু তার পরেই চিন্নাস্বামীতে ম্যাচ আয়োজন করা যাবে বলে জানানো হয়েছিল কর্নাটক সরকারের তরফে। কিন্তু এই মাঠে খেলা নিয়ে একাধিক নিষেধাজ্ঞা রয়েছে। সরকারের তরফে জানানো হয়েছিল, ম্যাচের সময় দর্শকদের নিরাপত্তার পাশাপাশি রাস্তার ট্রাফিক সামলাতে হবে। ফলে চিন্নাস্বামীতে তারা খেলবে কি না, তা নিয়ে চূড়ান্ত সিদ্ধান্ত নেয়নি আরসিবি।

অন্যদিকে রাজস্থান রয়্যালসেরও (RR) স্টেডিয়াম নিয়ে সমস্যা রয়েছে। সেখানকার ক্রিকেট বোর্ডের অভ্যন্তরীণ সমস্যার কারণে রাজস্থানের ম্যাচ জয়পুরে আয়োজিত করা যাবে কি না, তা নিয়েও সংশয় তৈরি হয়েছে। বিকল্প হিসেবে পুণের মাঠকে বেছে নিয়েছে রাজস্থান। কিন্তু দুই ফ্র্যাঞ্চাইজিকে ২৭ জানুয়ারির মধ্যে সিদ্ধান্ত নিতে নির্দেশ দেওয়া হয়েছে বিসিসিআইয়ের তরফে।