রোহিত, বিরাটকে ঘরোয়া টুর্নামেন্টে খেলতে বাধ্য করেছিল BCCI?

ওয়েব ডেস্ক: বিরাট, রোহিতকে কি ঘরোয়া ক্রিকেট খেলতে বাধ্য করেছে বিসিসিআই (BCCI)? বোর্ডের চাপেই কি বিজয় হাজারে ট্রফি (Vijay Hazare Trophy) খেলার সিদ্ধান্ত নিয়েছেন এই দুই কিংবদন্তি? এই জল্পনা চলছে বিগত কয়েকদিন ধরেই। এর মাঝে আবার দক্ষিণ আফ্রিকার বিরুদ্ধে ওডিআই সিরিজে ভালো রান পেয়েছেন দু’জনেই। আর সিরিজ শেষ হতেই ‘রো-কো’ জুটিকে নিয়ে বিরাট বয়ান দিল বিসিসিআই।

বিরাট কোহলি (Virat Kohli) এবং রোহিত শর্মার (Rohit Sharma) বিজয় হাজারে ট্রফি খেলার সিদ্ধান্তকে ঘিরে তৈরি হওয়া নতুন জল্পনায় ইতি টানল ভারতীয় ক্রিকেট বোর্ড। এক প্রতিবেদনে বোর্ডের এক শীর্ষকর্তা পরিষ্কার জানিয়ে দিয়েছেন যে, রোহিত বা কোহলিকে বিজয় হাজারে খেলতে বাধ্য করেনি বিসিসিআই, এ জন্য কোনও চাপও দেওয়া হয়নি। এটি সম্পূর্ণ তাঁদের ব্যক্তিগত সিদ্ধান্ত বলে জানিয়েছে বোর্ড।

আরও পড়ুন: সেঞ্চুরি না করেও বিশ্বরেকর্ড বিরাটের! পন্টিংকে টপকে হলেন নম্বর ওয়ান

গত কয়েকমাস ধরে বোর্ডের প্রধান নির্বাচক অজিত আগরকর থেকে শুরু করে প্রধান কোচ গৌতম গম্ভীর, সকলেই দেশের ক্রিকেটারদের সময় পেলে ঘরোয়া ক্রিকেটে ফিরতে উৎসাহ দিয়ে আসছেন। এই একই তাগিদ থেকেই বর্ডার–গাভাসকর ট্রফির পর দেশে ফিরে রঞ্জিতেও খেলেছিলেন রোহিত ও কোহলিরা। আর এবার তাঁদের খেলতে দেখা যাবে সাদা বলের টুর্নামেন্ট বিজয় হাজারে ট্রফিতে।

এদিকে বিসিসিআই-এর এই বয়ানের পর একথা স্পষ্ট হল যে, বোর্ডের চাপে নয়, নিজেদের ফর্মকে আরও শান দিতে এবং ওয়ান ডে ফরম্যাটে দীর্ঘ সময় ধরে সেরা থাকতে রোহিত ও কোহলি ঘরোয়া ক্রিকেটে ফিরতে চাইছেন।